Uus Testament ei vaidlusta juhtide rolli koguduses. Juhtide ülesandeks visiooni saamine ja selle vahendamine,  otsuste langetamine ja vastutamine koguduse suuna eest. Jumal annab ande juhtimiseks ja õpetamiseks, kuid me ei tohi unustada usklike isiklikku preestriteenistust. Jeesus suri selle eest, et see meile anda. See tähendab, et Jumala juhtimine on kõigil, kes on uuesti sündinud, seega - kellel on Jumala Vaim. Juhtimine ei ole aga enam soolotegevus. Kuigi otsuste langetamine võib olla koondunud suhteliselt väikese osa vastutusvõimeliste juhtide kätte, arvestavad nad, et Jumala prohvetlik ja nõuandev hääl võib  vabalt tulla mitte nende endi hulgast, vaid mõnelt teiselt Jumala lapselt. Juhid kasutavad oma küpsust ja kogemusi ning neile antud vaimuandeid, et tunda ära Jumala juhtimine ning langetavad siis otsuse, mida kogudus nüüd aktsepteerima peaks.